Document ID: 31998D0392

31998D0392
L 179/1
SLUŽBENI LIST EUROPSKE UNIJE
23.03.1998.
ODLUKA VIJEĆA
od 23. ožujka 1998.
o sklapanju Konvencije Ujedinjenih naroda o pravu mora od 10. prosinca 1982. i Sporazuma o primjeni njezinog dijela XI. od 28. srpnja 1994. od strane Europske zajednice
(98/392/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegove članke 43., 113. i članak 130.s stavak 1., u vezi s prvom rečenicom njegovog članka 228. stavka 2. i drugim podstavkom članka 228. stavka 3.,
uzimajući u obzir prijedlog Komisije (1),
uzimajući u obzir suglasnost Europskog parlamenta (2),
budući da je Europska zajednica potpisnica Konvencije Ujedinjenih naroda o pravu mora (dalje u tekstu „Konvencija”) i Sporazuma o primjeni njezinog dijela XI. (dalje u tekstu „Sporazum”);
budući da su Konvencija i Sporazum stupili na snagu i da su većina država članica Zajednice njihove stranke; budući da je u ostalim državama članicama u tijeku postupak ratifikacije;
budući da su ispunjeni uvjeti koji Zajednici omogućuju da položi ispravu o formalnom potvrđivanju predviđenu u članku 3. Priloga IX. Konvenciji te koja je navedena u članku 4. stavku 4. Sporazuma;
budući da Zajednica od 16. studenoga 1994. privremeno primjenjuje Sporazum i dio XI. Konvencije i da je trenutačno privremeni član Međunarodne vlasti za morsko dno;
budući da je Konvenciju i Sporazum potrebno odobriti kako bi se omogućilo Zajednici da postane njihova stranka u granicama svoje nadležnosti;
budući da Zajednica pri polaganju isprave o formalnom potvrđivanju mora priložiti i izjavu koja određuje pitanja uređena Konvencijom i Sporazumom, u odnosu na koja su države članice nadležnost prenijele na Zajednicu, kao i izjavu u skladu s člankom 310. Konvencije;
budući da Zajednica u ovom trenutku ne želi odabrati određeni postupak za rješavanje sporova u skladu s člankom 287. Konvencije; budući da će ta odluka, međutim, unutar određenog razdoblja biti preispitana;
budući da su Zajednica i njezine države članice uključene u rad Međunarodne vlasti za morsko dno i stoga moraju uskladiti stajališta koja u toj organizaciji zastupaju,
ODLUČILO JE:
Članak 1.
1. Ovime se, u ime Europske zajednice, odobrava Konvencija Ujedinjenih naroda o pravu mora i Sporazum o primjeni njezinog dijela XI.
2. Tekstovi Konvencije i Sporazuma nalaze se u Prilogu I.
3. Isprava o formalnom potvrđivanju Zajednice, koja se nalazi u Prilogu II., polaže se kod glavnog tajnika Ujedinjenih naroda. Isprava se sastoji od izjave u skladu s člankom 310. Konvencije i izjave o nadležnosti.
Članak 2.
Zajednica i njezine države članice usklađuju stajališta koja usvajaju u tijelima Međunarodne vlasti za morsko dno u skladu s postupkom utvrđenim u Prilogu III.
Članak 3.
Predsjednik Vijeća ovime je ovlašten odrediti osobu ovlaštenu položiti ispravu o formalnom potvrđivanju kako bi ona obvezivala Zajednicu.
Ova se Odluka objavljuje u Službenom listu Europskih zajednica.
Sastavljeno u Bruxellesu 23. ožujka 1998.

Labels: 18
15
5
11